પોલીસ સુત્રોમાંથી મળતી માહિતી અનુસાર, જંબુસરના દારૂલ કુરાન મદ્રેસાની સામે આવેલાં મહેફુઝ નગર ખાતે રહેતાં ઇમરાન ઇસ્માઇલ ખીલજીની પત્ની તેમજ તેમના બાળકો ડાભા ગામે લગ્ન પ્રસંગમાં ગયાં હોઇ તેઓ ઘરે એકલા હતાં. દરમિયાન રાત્રીના સમયે વડ ગામે નાઇટ ક્રિકેટ ટુર્નામેન્ટ હોઇ તેઓ તેમના મિત્રો સાથે ત્યાં ગયાં હતાં. જ્યાંથી તેઓ રાત્રીના અઢીવાગ્યાના અરસામાં પરત ઘરે આવતાં તેમના ઘરના દરવાજા ખુલ્લા હોવાનું તેમજ લાઇટો ચાલુ હોવાનું જણાતાં તેમણે અંદર તપાસ કરતાં સામાન વેરવિખેર પડેલો હતો. તેમણે ઘરમાં ચકાસતાં તેમની હોટલના વકરાના મુકેલાં રૂપિયા 50 હજાર તેમજ તેમની પત્નીના પર્સમાંના રૂપિયા 5 હજાર તથા તેમની પત્નીની 5 હજારની ચાંદીની પાયલ અને 10 હજારની સોનાની વિંટી મળી કુલ 70 હજારની મત્તાની ચોરી થઇ હોવાનું માલુમ પડ્યું હતું. બનાવ સંદર્ભે તેમણે જંબુસર પોલીસ મથકે ફરિયાદ નોંધાવી હતી.